Suvestinė redakcija nuo 2021-11-10 iki 2021-11-16

Sprendimas paskelbtas: TAR 2021-11-03, i. k. 2021-22810

LIETUVOS RESPUBLIKOS SVEIKATOS APSAUGOS MINISTRAS

VALSTYBĖS LYGIO EKSTREMALIOSIOS SITUACIJOS VALSTYBĖS OPERACIJŲ VADOVAS

SPRENDIMAS

DĖL PACIENTŲ, SERGANČIŲ COVID-19 LIGA (KORONAVIRUSO INFEKCIJA), SIMPTOMINIO GYDYMO PASLAUGŲ ORGANIZAVIMO PALAIKOMOJO GYDYMO IR SLAUGOS PASLAUGAS TEIKIANČIOSE ASMENS SVEIKATOS PRIEŽIŪROS ĮSTAIGOSE

2021 m. lapkričio 3 d. Nr. V-2463

Vilnius

Vadovaudamasis Lietuvos Respublikos civilinės saugos įstatymo 15 straipsnio 2 dalies 4 punktu, Valstybinio ekstremaliųjų situacijų valdymo plano, patvirtinto Lietuvos Respublikos Vyriausybės 2010 m. spalio 20 d. nutarimu Nr. 1503 „Dėl Valstybinio ekstremaliųjų situacijų valdymo plano patvirtinimo“, 20 punktu, Lietuvos Respublikos Vyriausybės 2020 m. vasario 26 d. nutarimu Nr. 152 „Dėl valstybės lygio ekstremaliosios situacijos paskelbimo“, Lietuvos Respublikos Vyriausybės 2020 m. gruodžio 16 d. nutarimu Nr. 1419 „Dėl valstybės lygio ekstremaliosios situacijos valstybės operacijų vadovo paskyrimo“ ir siekdamas užtikrinti ekstremaliosios situacijos likvidavimą, n u s p r e n d ž i u:

1. Į p a r e i g o t i:

1.1. palaikomojo gydymo ir slaugos paslaugas teikiančias asmens sveikatos priežiūros įstaigas:

1.1.1. taikyti simptominį gydymą pacientams, palaikomojo gydymo ir slaugos skyriuose susirgusiems COVID-19 liga (koronaviruso infekcija) ir priimti tolimesniam simptominiam gydymui pacientus, sergančius COVID-19 liga (koronaviruso infekcija) po aktyvaus gydymo stacionarines asmens sveikatos priežiūros paslaugas teikiančiose asmens sveikatos priežiūros įstaigose (toliau – ASPĮ), esant bent vienai palaikomojo gydymo ir slaugos paslaugos teikimo bendrajai indikacijai ir indikacijai pagal diagnozuotas ligas ar būkles, nurodytas Palaikomojo gydymo ir slaugos paslaugos teikimo reikalavimų apraše, patvirtintame Lietuvos Respublikos sveikatos apsaugos ministro 2012 m. gegužės 4 d. įsakymu Nr. V-393 „Dėl Palaikomojo gydymo ir slaugos paslaugos teikimo reikalavimų aprašo patvirtinimo“;

1.1.2. veiklą organizuoti taip, kad būtų užtikrintas asmens sveikatos priežiūros paslaugų pacientams, sergantiems COVID-19 liga (koronaviruso infekcija), savalaikiškumas ir prieinamumas (įskaitant vaistinių preparatų bei medicinos priemonių (prietaisų), reikalingų paslaugoms teikti, įsigijimą). Jei palaikomojo gydymo ir slaugos paslaugas teikianti įstaiga dėl objektyvių priežasčių negali laiku įsigyti vaistinių preparatų ir (arba) medicinos priemonių (prietaisų), reikalingų šiame papunktyje nurodytoms paslaugoms teikti – kreiptis į Lietuvos Respublikos sveikatos apsaugos ministeriją, kad vaistiniai preparatai ir (arba) medicinos priemonės (prietaisai) būtų skirti iš Sveikatos apsaugos ministerijos Ekstremalių sveikatai situacijų centro (toliau – ESSC) atsargų, o jei ESSC reikiamų vaistinių preparatų bei medicinos priemonių (prietaisų) neturi – kreiptis į ASPĮ, iš kurios perkeliamas pacientas, sergantis COVID-19 liga (koronaviruso infekcija), dėl vaistinių preparatų bei medicinos priemonių (prietaisų) perleidimo, įsipareigojant juos grąžinti;

1.1.3. veiklą organizuoti taip, kad būtų užtikrintas pacientų, kuriems teikiamos palaikomojo gydymo ir slaugos paslaugos, atskyrimas nuo pacientų, kuriems teikiamos asmens sveikatos priežiūros paslaugos dėl COVID-19 ligos (koronaviruso infekcijos);

1.1.4. pateikti Sveikatos apsaugos ministerijai sąskaitą, kurioje nurodytos išlaidos, patirtos dėl asmeninės apsaugos priemonių, vaistinių preparatų ir medicinos priemonių (prietaisų), naudojamų teikiant asmens sveikatos priežiūros paslaugas pacientams, sergantiems COVID-19 liga (koronaviruso infekcija), įsigijimo;

1.1.5. asmens sveikatos priežiūros paslaugas pacientams, sergantiems COVID-19 liga (koronaviruso infekcija), teikti vadovaujantis pagrindinių ASPĮ, nurodytų Sveikatos priežiūros paslaugų dėl COVID-19 ligos (koronaviruso infekcijos) organizavimo tvarkos apraše, patvirtintame Lietuvos Respublikos sveikatos apsaugos ministro 2020 m. kovo 4 d. įsakymu Nr. V-281 „Dėl Sveikatos priežiūros paslaugų dėl COVID-19 ligos (koronaviruso infekcijos) organizavimo tvarkos aprašo patvirtinimo“ (toliau – aprašas), infekcinių ligų gydytojų ar vidaus ligų gydytojų, ar vaikų infekcinių ligų, ar vaikų ligų gydytojų ir paslaugų teikimą organizuojančių ASPĮ, nurodytų apraše, metodiniais nurodymais ir konsultuojantis su ASPĮ, iš kurios perkeltas pacientas, pacientą gydžiusiu ar kitu jos vadovo paskirtu konsultuoti gydytoju;

1.1.6. paciento būklei pablogėjus, esant indikacijų, užtikrinti paciento tolimesnį gydymą aktyviojo gydymo paslaugas teikiančioje ASPĮ;

1.2. ASPĮ, iš kurios perkeliamas pacientas, atitinkantis šio sprendimo 1.1.1 papunktyje nurodytus kriterijus, sergantis COVID-19 liga (koronaviruso infekcija):

Papunkčio pakeitimai:

Nr. V-2520, 2021-11-09, paskelbta TAR 2021-11-09, i. k. 2021-23219

1.2.1. prireikus konsultuoti palaikomojo gydymo ir slaugos paslaugas teikiančios įstaigos sveikatos priežiūros specialistus, teikiančius asmens sveikatos priežiūros paslaugas COVID-19 liga (koronaviruso infekcija) sergantiems pacientams;

1.2.2. organizuoti pacientų, sergančių COVID-19 liga (koronaviruso infekcija), pervežimą į palaikomojo gydymo ir slaugos paslaugas teikiančią įstaigą, ne vėliau kaip prieš dvi darbo dienas informavus palaikomojo gydymo ir slaugos paslaugas teikiančią įstaigą, kiek, kokios lyties ir amžiaus grupės (vaikas ar suaugęs) pacientų atvežama bei kiek ir kokių vaistinių preparatų ir medicinos priemonių (prietaisų) jiems reikia tolesniam gydymui;

1.2.3. gavusi palaikomojo gydymo ir slaugos paslaugas teikiančios įstaigos prašymą pagal šio sprendimo 1.1.2 papunktį, jei yra galimybė, perleisti vaistinius preparatus bei medicinos priemones (prietaisus) prašymą pateikusiai palaikomojo gydymo ir slaugos paslaugas teikiančiai įstaigai.

1.3. Valstybinę ligonių kasą prie Sveikatos apsaugos ministerijos apmokėti palaikomojo gydymo ir slaugos paslaugas teikiančioms įstaigoms už šio sprendimo 1.1.1 papunktyje nurodytą simptominį gydymą slaugos ir palaikomojo gydymo paslaugos kaina, nustatyta Slaugos ir palaikomojo gydymo paslaugų ir jų bazinių kainų sąrašo, patvirtinto Lietuvos Respublikos sveikatos apsaugos ministro 2011 m. gruodžio 27 d. įsakymu Nr. V-1145 „Dėl Aktyviojo gydymo stacionarinėms paslaugoms nepriskiriamų asmens sveikatos priežiūros paslaugų, kurių išlaidos apmokamos Privalomojo sveikatos draudimo fondo biudžeto lėšomis, ir jų bazinių kainų sąrašų ir slaugos ir palaikomojo gydymo paslaugų ir jų bazinių kainų sąrašo patvirtinimo“, 1 punkte.

2. N u s t a t y t i, kad:

2.1. šis sprendimas taikomas iki tol, kol pacientas pasveiksta nuo COVID-19 ligos (koronaviruso infekcijos);

2.2. laikotarpis, kai COVID-19 liga (koronaviruso infekcija) sergančiam pacientui teikiamos simptominio gydymo paslaugos, neįskaičiuojamas į 120 (per kalendorinius metus) Privalomojo sveikatos draudimo fondo biudžeto lėšomis kompensuojamų palaikomojo gydymo ir slaugos paslaugų dienų skaičių;

2.3. šis sprendimas įsigalioja 2021 m. lapkričio 3 d.

Sveikatos apsaugos ministras, valstybės lygio

ekstremaliosios situacijos valstybės operacijų vadovas	Arūnas Dulkys

Pakeitimai:

1.

Lietuvos Respublikos sveikatos apsaugos ministerija, Sprendimas

Nr. V-2520, 2021-11-09, paskelbta TAR 2021-11-09, i. k. 2021-23219

Dėl Lietuvos Respublikos sveikatos apsaugos ministro, valstybės lygio ekstremaliosios situacijos valstybės operacijų vadovo 2021 m. lapkričio 3 d. sprendimo Nr. V-2463 „Dėl pacientų, sergančių COVID-19 liga (koronaviruso infekcija), simptominio gydymo paslaugų organizavimo palaikomojo gydymo ir slaugos paslaugas teikiančiose asmens sveikatos priežiūros įstaigose“ pakeitimo